**Gukesh Dommaraju** (s. 29. toukokuuta 2006 Chennai) on intialainen shakin suurmestari. Hän sai suurmestarin arvonimen 12-vuotiaana vuonna 2019. Vuonna 2024 hän pääsi pelaamaan ehdokasturnaukseen vain 17-vuotiaana, kolmanneksi nuorimpana Bobby Fischerin ja Magnus Carlsenin jälkeen, noustuaan sitä ennen syyskuussa 2023 Intian ykköspelaajaksi syrjäyttämällä paikalta entisen maailmanmestarin Viswanathan Anandin, joka oli ollut maan paras pelaaja 37 vuotta.

Ura
---

Nuoren Gukeshin kehitys oli nopeaa lokakuusta 2017 lähtien. Heinäkuussa hän oli saanut valmentajakseen suurmestari Vishnu Prasannan, joka toimi roolissa yhä vuonna 2023. Puolentoista seuraavan vuoden aikana hän pelasi hyvin ahkerasti kansainvälisissä ja intilaisissa turnauksissa ja teki kansainvälisen mestarin arvonimeen vaadittavat kolme tulosta ja sitten kolme tulosta suurmestarin arvoon, nostaen samalla elo-lukuaan 2322:sta 2500:aan. Vuonna 2019 hänestä tuli historian toiseksi nuorin suurmestarin arvonimen saanut pelaaja 12 vuoden, 7 kuukauden ja 17 päivän ikäisenä. Hän jäi vanhasta Sergei Karjakinin ennätyksestä 19 päivää, mutta löi maanmiehensä, Rameshbabu Praggnanandhaan Intian-ennätyksen edellisvuodelta. Hän oli silloin Intian 60. suurmestari. Kehitykseen vaikutti ahkera kilpailuosallistuminen: Gukesh pelasi 16 kuukauden aikana 276 peliä ja 30:stä turnauksesta, joissa hän pelasi, 10:ssä hänen vahvuuslukunsa kärsi. Kilpailemista auttoivat noin 7 000 dollarin apurahat sekä hänen koulultaan, että IT-yritys Microsenseltä. Fiden vuoden 2022 elokuun listalla Gukesh nousi nuorten kakkoseksi. 

Vuonna 2023 Gukesh tuli toiseksi Fide Circuit -turnaussarjassa. Voittaja Fabiano Caruanalla oli jo maailmancupin kolmannen sijan ansiosta osallistumisoikeus seuraavan vuoden ehdokasturnaukseen, joten Gukesh sai seuraavaksi sijoittuneena myös paikan. Vuoden 2024 huhtikuussa Kanadan Torontossa pelattuun ehdokasturnaukseen Gukesh osallistuu 17-vuotiaana, nuorimpana sitten Bobby Fischerin, joka 16-vuotiaana osallistui vuonna 1959 Jugoslaviassa pelattuun ehdokasturnaukseen, ja norjalaisen Magnus Carlsenin, joka Gukeshin lailla oli 17-vuotias Elistassa vuonna 2007.

Yksityiselämä
-------------

Gukeshin äiti on mikrobiologi ja isä kirurgi ja harrastelijapelaaja. Pojan alettua kiertää ahkerasti kilpailuja hänen isänsä vähensi töitään ja yleensä seurasi häntä kilpailumatkoille.

Huomattavia kilpailumenestyksiä
-------------------------------

* 2018 alle 12-vuotiaiden maailmanmestaruuskilpailut, Santiago de Compostela, Espanja: voitto tuloksella 10/11.
* 2022 44. shakkiolympialaiset Mahabalipuram, Intia: joukkuepronssia 16-vuotiaana Intian 2-joukkueen 1. pöydällä. Tulos 9/11, suoritusluku 2867.
* 2023 FIDE Circuit: 2. sija Fabiano Caruanan jälkeen ja osallistumisoikeus vuoden 2024 ehdokasturnaukseen Torontossa, Kanadassa.

Lähteet
-------

* FIDE-kortti: Gukesh Dommaraju (englanniksi)

### Viitteet

1. 1 2 3 4  Sagar Shah: Gukesh becomes second youngest GM in history *ChessBase News*.  15.1.2019.
2. 1 2  FIDE Candidates 2024: D Gukesh becomes second youngest player in tournament history *sportstar.thehindu.com*. 3.4.2024. Viitattu 15.4.2024.
3. 1 2  Who will win the 2024 Candidates Tournament? *ChessBase* 24.3.2024. Viitattu 15.4.2024.
4. ↑  Deep Thoughts on Chess Improvement by Gukesh’s coach GM Vishnu Prasanna chessmood.com. Viitattu 15.4.2024
5. ↑  ‘I knew he had a chance’, says coach as Grandmaster D Gukesh wins World Chess Armageddon Asia & Oceania *southfirst.com* 11.4.2023. Viitattu 15.4.2024
6. ↑  My achievement hasn't yet sunk in: Gukesh *Times of India* 16.1.2019. Viitattu 15.4.2024.
7. ↑  World Cadet Chess Championships 2018 finished in Spain FIDE 12.11.2018. Viitattu 15.4.2024.
8. ↑  Team composition for federation IND - Open *Chessresults.com* 9.08.2022. Viitattu 15.4.2024.

Aiheesta muualla
----------------

* Gukesh Dommaraju ChessGames.com-sivustolla (englanniksi)